Kininis cinamonas
Kininis cinamonas, arba kasija (Cinnamomum cassia) – magnolijūnų (Magnoliophyta) skyriaus, visžalių lauramedinių (Lauraceae) šeimos augalų rūšis. Kininis cinamonas kilęs iš pietų Kinijos ir Indokinijos, kultivuojamas kaip kasijos (cassia) prieskonių šaltinis Javoje, Sumatroje, Šri Lankoje. Medis užauga iki 15 m aukščio, pasižymi smulkiažiedžiu žiedynu, veda uogas. Aromatingoje žievėje esama 1-2 % eterinių aliejų. Kininio cinamono žievė buvo aukštai vertinama tarp senovės tautų, iš jos buvo gaminami kasijos prieskoniai. Jų gavybai naudojama plonesnė vidinė žievė. Naudojama kinų tradicinėje medicinoje. 2018 m. duomenimis, kininis cinamonas dominuoja tarptautinėje cinamono gamyboje, jo didžiausi tiekėjai Kinija ir Indonezija.